kardosdrur/scandi-wiki huggingface dataset:
Smart Battery System

Smart Battery System (SBS) er en grænsefladespecifikation for bl.a. præcist at bestemme en smart akkumulators aktuelle kapacitet. Det kan f.eks. anvende i en bærbar computers akkumulator. SBS specifikationen kan benyttes i et smart akkumulatorpakkes batteristyresystem. SBS tillader styresystemet via en smart akkumulatorlader at udøve energiforvaltningsoperationer baseret på PCens estimerede resterende driftstid.

Når ladning er mulig, kan systemet via kommunikationen, også styre med hvor meget effekt akkumulatoren skal lades med.

SBS-kommunikationen formidles via en SMBus toleder kommunikationsbus. Specifikationerne har oprindelse fra selskaberne Duracell og Intel i 1994, men blev senere også anvendt af adskillige akkumulator og halvleder fabrikanter.

Smart Battery System definerer SMBus-forbindelsen, dataene som kan sendes over forbindelsen (Smart Battery Data eller SBD), Den smarte akkumulatorlader (SBC: Smart Battery Charger) - og en computer BIOS grænseflade til styring. I princippet kan ethvert produkt med akkumulator anvende SBS, men i praksis er den kun de bærbare computere, som anvender systemet.

Implementation 
F.eks. kan et specielt designet integreret kredsløb eller nogle mikrocontrollere i akkumulatorpakken overvåge akkumulatoren og rapportere information til en modtager via SMBus. Denne information kan inkludere akkumulatortype, modelnummer, fabrikant, karakteristikker, afladningshastighed, estimeret tilbageværende kapacitet, en næsten-helt-afladt alarm så PCen eller andre enheder kan lukke pænt; temperatur og spænding til anvendelse ved hurtigladning.

Kilder/referencer

Eksterne henvisninger 
 SBS Forum, including SBS specification
 SBWorkshop

Genopladelige batterier
Akkumulatorteknik
Ørkenarboretet

Ørkenarboretet er en forstbotanisk have (arboret) i Søby Brunkulslejer i Midtjylland, beliggende lige øst for "Østdeponi". Området er på ca. 20 ha, der i 1959 tilplantedes til arboret, med omkring 500 forskellige plantearter fra forskellige dele af verden, som man mente var egnede til at gro under ørkenlignende forhold, og området kaldtes da for Ørkenarboretet. I dag er en stor del af de eksotiske træer forsvundet, og kun små skilte med deres navne står tilbage.

Sideløbende er anlagt forsøgsplantninger i Troldhede ()  ved Kulsøen; disse medregnes også som en del af arboretet.

Aboretmester ved Arboretet i Hørsholm, Syrach Larsen, og hans assistent Georg Schlætzer stod for begge dele.

Referencer 

Naturområder i Danmark
Lokaliteter i Herning Kommune
Lokaliteter i Ringkøbing-Skjern Kommune
Arboreter
System Management Bus

System Management Bus (forkortet til SMBus eller SMB) er en simpel toleder single-ended computerbus med formålet letvægtskommunikation. SMBus findes almindeligsvis i bundkort for at kommunikere med energikilden med ON/OFF-instruktioner.

SMBus er afledt fra I²C for at kunne kommunikere med lavbåndbredde enheder på et bundkort, specielt med effekt relaterede mikrochips såsom en bærbars akkumulatorpakkes undersystem (se Smart Battery System). Andre enheder kan omfatte temperatur, blæser eller spændingssensorer, alarmkontakter og takt-chips.  PCI kort kan forbinde til et SMBus segment.

En enhed kan tilbyde fabrikant information, indikere dens modelnummer eller delnummer, gemme dens tilstand i forbindelse med en vågeblushændelse, rapportere forskellige typer af fejl, acceptere styreparametere og sende status tilbage. SMBussen er normalt ikke brugerkonfigurerbar eller tilgængelig.  Selvom SMBus enheder normalt ikke kan identificere deres funktionalitet, har en ny PMBus koalition udvidet SMBus til også at omfatte dette.

SMBus blev defineret af Intel i 1995.  SMBus formidler takt, data og instruktioner - og er baseret på Philips' I²C serielle bus protokol.  SMBus taktfrekvensområde er 10 kHz til 100 kHz. PMBus udvider dette til 400 kHz. SMBus spændingsniveauer og takt er mere strikts defineret end I²C, men enheder der hører til en af systemerne kan ofte med succes blandes på samme bus.

SMBus anvendes som en interconnect på adskillige platformforvaltningsstandarder inklusiv: ASF, DASH, IPMI.

SMBus understøttelse
SMBus enheder understøttes af FreeBSD, OpenBSD, NetBSD, DragonFly BSD, Linux, Windows 2000 og nyere - og Windows CE.

Se også 
 I²C (I2C)
 Power Management Bus (PMBus)
 Advanced Configuration and Power Interface (ACPI)

Eksterne henvisninger
 SMBus website
 SBS forum
 SMBus at tech-faq.com

Akkumulatorteknik
Effektelektronik
Busser (datakommunikation)
Parc naturel régional des Volcans d'Auvergne

Parc naturel régional des volcans d'Auvergne () er en fransk nationalpark beliggende i regionen Auvergne-Rhône-Alpes midt inde i Massif Central.

Parken er skabt den 25. oktober 1977 og omfatter 389.733 ha, hvilket gør den til den største regionale naturpark i France métropolitaine.

Den omfatter de fire vulkanske områder:
 Monts Dômes
 Monts Dore
 Cézallier
 Monts du Cantal

Parken administreres fra et kontor i Montlosier, der også rummer et besøgscenter, der inkluderer et geologisk museum, med særligt fokus på vulkanologi

I parken er der anlagt omkring 680 km langrendsløjper i områderne omkring Sancy og Cantal.

Kilder

Eksterne henvisninger 
 Parkens hjemmeside 

Volcans d'Auvergne, Parc naturel regional des
Centralmassivet
Power Management Bus

Power Management Bus (PMBus) er en variant af System Management Bus (SMBus), der er målrettet digital forvaltning af strømforsyninger. Ligesom SMBus er bussen en relativ lavhastigheds toleder kommunikationsprotokol baseret på I²C. I modsætning til I²C-standarderne, definerer PMBus et betydeligt antal domænespecifikke kommandoer i stedet for kun at specificere kommunikationskommandoer.

Se også 
 I²C
 SMBus

Eksterne henvisninger
 PMBus.org hosts the specifications summarized above
 PMBus–panacea or hype?  is an  article that's informative about the context of PMBus, written by the specifications' editor
 Article from Electronic Design describes the lawsuit between Power-One and Artesyn Technologies
 Mar. 1, 2011, powerelectronics.com: Power Management Bus (PMBUS) Citat: "...As it stands today, all users of PMBus for dc-dc converters must obtain a license from Power-One (Camarillo, CA), holders of the patents for digital control of dc-dc converters..."
 Sep. 1, 2005, powerelectronics.com: PMBus Offers Open-Standard Digital Power Management

Akkumulatorteknik
Effektelektronik
Busser (datakommunikation)
Louise Amelie af Baden

Louise af Baden, også kendt som Louise af Wasa, fuldstændigt navn: Louise Amelie Stephanie (5. juni 1811 i Schwetzingen, Baden-Württemberg – 19. juli 1854 i Královo Pole, Tjekkiet), født som prinsesse af Baden, blev prinsesse af Wasa gennem sit ægteskab.

Forældre 
Louise var datter af storhertug Karl af Baden (1786 – 1818) og Stéphanie de Beauharnais (Stéphanie var adoptivdatter af Napoleon Bonaparte).

Ægteskab 
Gift med den tidligere svenske kronprins Gustav af Wasa (1799 – 1877). Parret fik to børn:
 Ludvig af Wasa, kaldt Louis (3. februar 1832 – 17. februar 1832), den yngste mandlige arving fra det tidligere svenske kongehus Holsten-Gottorp.
 Carola af Wasa (1833 – 1907), gift med kong Albert af Sachsen (1828 – 1902), dronning af Sachsen 1873-1902.

Huset Zähringen
Huset Holsten-Gottorp
Ficedula

Ficedula er en slægt af fugle i familien fluesnappere, der omfatter 31 arter, hvoraf de fleste yngler i Europa, Asien og Australasien (dog ikke i selve Australien). En enkelt art yngler i Afrika.

I Danmark er broget fluesnapper temmelig almindelig, mens lille og hvidhalset fluesnapper er sjældne.

Arter 
Eksempler på arter i slægten Ficedula:
 Lille fluesnapper, Ficedula parva	
 Hvidhalset fluesnapper, F. albicollis
 Broget fluesnapper, F. hypoleuca
 Berberfluesnapper, F. speculigera, fra Afrika
 Buskfluesnapper, F. hyperythra
 Orientfluesnapper, F. westermanni

Kilder og eksterne henvisninger 
 Danske navne på alverdens FUGLE Arkiveret version fra juli 2013.
 Gill, F & D Donsker (Eds). 2015. IOC World Bird List (v 5.1). . Arkiveret

Fluesnappere
Muscicapa

Muscicapa er en slægt af fugle i familien fluesnappere, der omfatter 25 arter udbredt i Afrika og Eurasien.

I Danmark yngler grå fluesnapper som eneste repræsentant for slægten.

Arter 
Et udvalg af arter fra slægten Muscicapa:
 Grå fluesnapper, Muscicapa striata, fra Europa
 Brun fluesnapper, M. latirostris, fra Asien (synonym: M. dauurica)
 Askefluesnapper, M. caerulescens, fra Afrika

Kilder og eksterne henvisninger 
 Danske navne på alverdens FUGLE Arkiveret version fra juli 2013.
 Gill, F & D Donsker (Eds). 2015. IOC World Bird List (v 5.1). . Arkiveret

Fluesnappere
Bjørn Bertelsen

Bjørn Johannes Siegfred Bertelsen (11. april 1914 i Køge – 6. juli 2013 i Odense) var en dansk direktør og civilingeniør.

Han var søn af fabrikant Johannes Bertelsen (død 1954) og hustru Anny f. Jensen (død 1961), blev student fra Haslev Gymnasium 1932 og cand.polyt. 1937. Han var ingeniør ved Korsør Glasværk 1937-41, sekretær i Industrirådet 1942-45 og blev ansat som ingeniør ved Roulunds Fabrikker i Odense 1945. Her avancerede han til administrerende direktør 1966, hvilket han var til 1980. Han var desuden Frankrigs konsul i Odense.

Bertelsen blev gift 2. juni 1943 med Birte Barnow, datter af læge Carl Barnow (død 1921) og hustru Ellen født Borch Jacobsen (død 1959).

Kilder 
Kraks Blå Bog 1974

Personer i Kraks Blå Bog (afdøde)
Ingeniører fra Danmark
Personer fra Køge
Danskere i 1900-tallet
Fabrikanter fra Danmark
Diplomater fra Frankrig
LIDAR

Lidar er en teknologi til at indsamle store mængder af afstandsmålinger med høj præcision. Normalt henføres termen til at være en forkortelse for Light Detection and Ranging, men er oprindelig en sammenstilling af ordene "light" og "radar". Lidar afstandsmålinger foretages ved, at der udsendes laser-pulser med høj frekvens samtidigt med at de enkelte pulser, typisk ved hjælp af et spejl, drejes ud i forskellige retninger. Den tid det tager de enkelte pulser at ramme et objekt og blive reflekteret tilbage til laseren, kan bruges til at beregne afstanden.

LIDAR benyttes indenfor: Atmosfærisk fysik, skovdrift, arkæologi, fremstilling af højdemodeller af landskaber m.m.

Eksterne henvisninger 

Måleinstrumenter
Kartografi
Benzelius

Benzelius er en svensk slægt med fire ærkebiskopper:

 Erik Benzelius den ældre
 Erik Benzelius den yngre
 Jacob Benzelius
 Henrik Benzelius

Slægter fra Sverige
Erik Benzelius den ældre

Erik Benzelius den ældre (16. december 1632 i Bentseby ved Luleå, hvorfra den berømte slægt tog sit navn - 17. februar 1709) var en svensk ærkebiskop, far til Erik, Jacob og Henrik Benzelius. 

Efter studier i Uppsala og på udenlandsrejser blev han 1665 professor ved Uppsala Universitet i historie og 1666 i teologi. 1687 blev han biskop i Strängnäs og 1700 ærkebisp i Uppsala. Af hans 13 børn blev 4 adlede; selv frabad den lærde og gudfrygtige mand sig adelsskab.

Benzelius deltog yderst virksomt i Karl XI’s reformarbejde med ny kirkelov, kirkehåndbog, katekismus og salmebog og især bibeloversættelse. Som religionslærer for kronprinsen forfattede han til brug for denne Breviarium historiæ ecclesiasticæ (1695), som siden i henved 100 år brugtes som lærebog.

Kilder 

 

Svenske ærkebiskopper
Ansatte ved Uppsala Universitet
Svenskere i 1600-tallet
Salmonsens
Erik Benzelius den yngre

Erik Benzelius den yngre (27. januar 1675 - 23. september 1743) var en svensk teolog og politiker, søn af Erik Benzelius den ældre, bror til Jacob og Henric Benzelius. 

Under flerårige studier i udlandet (især i Tyskland) fremdrog han en mængde gamle håndskriftskatte og knyttede gode forbindelser med fremragende lærde. Hjemkommen blev han 1702 universitetsbibliotekar i Uppsala, 1723 professor i teologi, 1726 biskop i Göteborg, 1731 i Linköping, og 1742 udnævntes han til ærkebiskop. I hele sin Uppsalatid stod han i livlig forbindelse med både ind- og udlandets lærdeste mænd. I Uppsala samlede han sine kolleger til "konferencer", som blev den første begyndelsen til "Vetenskapssocieteten i Uppsala", landets første lærde selskab, hvorfra Benzelius’ første videnskabelige skrifter udgik (Dædalus hyperboræus 1716—18 og Acta litteraria sueciæ fra 1720). 

Som bibliotekar havde han utrættelig øget og ordnet bibliotekets samlinger, og som videnskabsmand udgav han talrige kildeskrifter og tekstkritiske udgaver af gamle forfattere. Af disse arbejder må nævnes Monumenta Vetera Ecclesiæ Suiogothicæ (1709, 1710 og 1713) og Diarium Wazstenense (1721). Han gjorde store forarbejder til en udgave af Philo Judæus men kunde ikke finde nogen forlægger. Af Ulfilas bibel besørgede han en forbedret udgave, og han forberedte en stor svensk bibliografi, et svenskt diplomatarium, et Bullarium Romanum og Statuta Synodalium. Hans store litterære efterladenskaber gemmes dels i Linköping, dels i Uppsala. 

Benzelius var desuden en udmærket forelæser (i litteraturhistorie og historie), og hans kritiske sans var skarp og vågen. Som biskop opfordrede han sine præster til at studere almuens landsmål. Benzelius deltog desuden livligt i det politiske liv. Han sad i 6 rigsdage (i de to sidste som præstestandens formand). Han hørte til Hattenes betydeligste mænd og var med til at fremkalde krigen med Rusland 1741, hvis ulykkelige gang meget pinte ham. Benzelius slog kraftigt til lyd for en søvej tværs over Mellemsverige. Han var gift med en søster til Emanuel Swedenborg.

Kilder 

 

Prästeståndets talmän
Svenske ærkebiskopper
Biskopper i Linköpings Stift
Biskopper i Göteborgs Stift
Bibliotekarer fra Sverige
Universitetsbibliotekarer
Ansatte ved Uppsala Universitet
Svenskere i 1700-tallet
Salmonsens
Jacob Benzelius

Jacob Benzelius (25. februar 1683 i Uppsala—19. juni 1747 i Stockholm) var en svensk ærkebiskop, søn af Erik Benzelius den Ældre, bror til Erik og Henrik Benzelius.

Benzelius blev 1718 professor i teologi i Lund, 1731 biskop i Göteborg og 1744 ærkebiskop efter sin bror Erik. 

Benzelius udgav flere teologiske håndbøger. Han deltog i de fleste rigsdage (1719—47) på Hattenes side. Benzelius var meget streng mod pietismen.

Kilder 

 

Prästeståndets talmän
Svenske ærkebiskopper
Biskopper i Göteborgs Stift
Ansatte ved Lunds Universitet
Svenskere i 1700-tallet
Salmonsens
Henric Benzelius

Henric Benzelius (7. august 1689 i Strängnäs—20. maj 1758 i Uppsala) var en svensk ærkebiskop, søn af Erik Benzelius den Ældre, bror til Erik og Jacob Benzelius.

Benzelius var med Karl XII i Bender og blev taget til fange. Var senere en kort tid svensk præst i Konstantinopel. Efter nogle års rejse kom han 1718 hjem til Sverige. 

Benzelius blev 1720 professor i Lund, 1740 biskop der samt 1747 ærkebiskop. Han deltog i rigsdagene (1740—56), til sidst som præstestandens formand.

Kilder 

 

Prästeståndets talmän
Svenske ærkebiskopper
Biskopper over Lund Stift
Ansatte ved Lunds Universitet
Svenskere i 1700-tallet
Salmonsens
Olaus Swebilius

Olaus Swebilius (1. januar 1624 i nærheden af Kalmar - 29. juni 1700 i Uppsala) var en svensk ærkebiskop.

Swebilius blev 1678 biskop i Linköping og 1681 ærkebiskop. Han var både kirkemand og statsmand, en mild og hensynsfuld natur, yndet af høje og lave, ikke mindst af Karl XI, hvem han havde konfirmeret.

Swebilius var derfor hovedmanden ved udarbejdelsen af kirkeloven af 1686, kirkehåndbogen af 1693 og salmebogen af 1695. I øvrigt skrev Swebilius en populær forklaring til Luthers lille Katekismus (1689), hvilken forklaring almindelig benyttedes til ind i 19. århundrede.

Kilder 

 

Prästeståndets talmän
Svenske ærkebiskopper
Biskopper i Linköpings Stift
Svenskere i 1600-tallet
Salmonsens
Local Interconnect Network

Local Interconnect Network (LIN) er en seriel datanetprotokol anvendt til datakommunikation mellem komponenter i køretøjer. 

Behovet for en billig serielt datanet steg som teknologier og faciliteter blev implementeret i biler, men CAN-bussen var for dyr at implementere for hver komponent i bilen. Europæiske bilfabrikanter startede med at lave nye kommunikationstopologier, som ledte til kompatibilitetsproblemer.

I de sene 1990'ere, blev LIN Consortium grundlagt af fem bilfabrikanter af (BMW, Volkswagen Audi Group, Volvo Cars, DaimlerChrysler), med teknologier bibragt (datanet og hardware-ekspertise) fra Volcano Automotive Group og Motorola. Den første fuldt implementerede version af den nye LIN specifikation (LIN version 1.3) blev offentliggjort i november 2002. September 2003 blev version 2.0 introduceret for at udvide mulighederne. LIN kan også anvendes over køretøjets interne akkumulatorelnet med DC-LIN-transceivere.

LIN-fordele 

 Let at bruge
 Komponenter er tilgængelige
 Billigere end CAN og andre kommunikationsbusser
 Mindsker ledningsrod
 Mere pålidelige køretøjer
 Udvidelser er let at implementere.
 Ingen protokol-licensafgift nødvendig

LIN er ikke en fuld erstatning af CAN-bussen, men LIN-bussen er et godt alternativ når det skal gøres billigt og hastigheden ikke er vigtig.

Anvendelser

Eksterne henvisninger
 LIN Consortium 
 CAN/LIN Training 
 Brief CAN/LIN Background Information (Chinese) 
 Article about a free open hardware/software implementation of the LIN protocol

Busser (datakommunikation)
LIN

LIN eller lin har flere betydninger:
 Linear
 Local Interconnect Network
Erik Benzelius

Erik Benzelius henviser til:

 Erik Benzelius den Ældre (1632–1709), biskop i Strängnäs, derefter ærkebiskop i Uppsala
 Erik Benzelius den Yngre (1675–1743), biskop i Göteborg, därefter i Linköping, sidst udnævnt ærkebiskop i Uppsala
Teknopol

En Teknopol er betegnelsen for en koncentration af institutioner, der samarbejder med virksomheder, universiteter og andre højere læreanstalter. I Frankrig blev de skabt i 1970'erne for at fremme den tredje industrielle revolution ved at forny den industrielle sektor og forbedre dens konkurrenceevne.

Den første teknopol var Sophia-Antipolis tæt på Cannes i Sydfrankrig, der åbnede i 1969. I dag er der 28 af dem fordelt over hele Frankrig.

Kilder 

Økonomisk udvikling
Légifrance

Legifrance er den franske regerings webportal, der er oprettet for at informere offentligheden om landets love og afgørelser fra landets domstole. Den svarer nogenlude til det danske Retsinformation. Derudover virker den som indgang, til andre websider om Frankrigs politiske system.

Ekstern henvisning 
 

Frankrigs politik
Internetportaler
Centralisme

Centralisme er et udtryk, der dækker over en måde, at styre en stat på, der er karakteriseret ved, at der er en stærk
centralmagt, der tager de fleste politiske beslutninger. Eksempler på centralt styrede stater er Grækenland, Luxembourg,
Portugal og Sverige. Udenfor Europa er Japan et godt eksempel på en stærkt centralt styret stat.

Frankrig 
I følge den franske forfatning er Frankrig styret decentralt

Dette har dog ikke været tilfældet siden Ludvig XIV's tid, ifølge nogen siden capetingerkongen Hugo Capets tid. Dette på trods af at man siden 1982 har vedtaget en række decentraliseringslove. Paris har altid været derfra hvor magten udgik.

I 1982 vedtog man i Frankrig en række decentraliseringslove. Formålet med lovene var, at give regionerne, departmenterne og kommunerne større indflydelse på egne forhold.

En måde at sprede koncentrationen, var at oprette flere teknopoler rundt omkring i landet. Dette har ført til, at mange virksomheders udviklingsafdelinger ligger andre steder end i Paris, selvom deres administrative hovedkvarterer stadigvæk er placeret her.

Kilder 
  

Samfund
Politik
Frankrigs politik
Ilmen

Ilmen (,  ) er en sø i Novgorod oblast i det nordvestlige Rusland i nærheden af den middelalderlige handelsby Novgorod.

Søen har en overflade på 982 km² (kan variere mellem 733 og 2.090 km² afhængig af vandstanden). Vandstanden i Ilmen varierer med op til 7,8 m. Den er 45 km på sin længste led og 35 km på sit bredeste sted. Det største dybde er 10 ca. m; gennemsnitsdybden er 3-4 meter.

Ilmen har 50 større tilløb, hvoraf de fire største er Msta, Pola, Lovat og Sjelon, samt et enkelt afløb, Volkhov, der efter 224 kilometer udmunder i Ladoga, som igen har afløb via Neva til Finske Bugt. Byen Novgorod ligger 6 kilometer neden for søens afløb i Volchov.

Vandtemperaturen i juli er 19-20 °C. Badesæsonen er omkring 90 dage.

I tilknytning til floden forekommer fiskeri, en dæmning med hydroelektrisk kraftværk i Volkhov samt transporter mellem Novgorod, Staraja Russa og Sjimsk.

Søen var tidligere en vital del af handelsruten mellem væringer i nord og Miklagard i syd.

Under anden verdenskrig foregik de vigtige kampe om Demjanskkedlen i søoplandet.

Galleri

Referencer

Eksterne henvisninger 

Søer i Novgorod oblast
Lovat

Lovat (,  ) er en flod i Pskov og Novgorod oblast i Rusland og Vitebsk voblast i Hviderusland. Floden er 530 km lang, med et afvandingsareal på 21.900 km². Floden begynder i grænseegnene mellem Rusland og Hviderusland, og udmunder i søen Ilmen.

Floden Lovat starter fra søen Lovatsets i det nordligste Hviderusland. I sit øvre løb passerer den gennem flere søer (Zavesno, Zadratje, Mezja, Sosno, Tsjernjavskoje, Sesito, Tsastvo). Floden er her 10-15 meter bred, stærkt bugtet og meandrerende, det er mange mosefyldte dele og mange krogsøer, særlig neden for Velikije Luki. Den løber der efter sammen med Nasva (fra venstre) og løber ind i Novgorod oblast, hvor den går gennem en skovfyldt dal med høje og nogen steder bratte bredder, og den danner flere strykpartier på denne strækning. Floden er her under 50 meter bred, men ved Kholm møder den bifloden Kunja fra højre side, og bliver omkring 100 meter bred. I lavlandet syd for Ilmen bliver flodbredderne lavere. Omkring 15 km før mundingen tilkommer bifloderne Polist og Redja fra venstre. Lovat munder ud i Ilmen, hvor den sammen med floden Pola danner et delta på omkring 400 km2. De to floder er forbundne ved en kort flodarm henved 20 km før mundingen.

Floden er sejlbar for både på de nederste 70 km. I 900- og 1000-tallet var Lovat en vital del af væringernes handelsrute til Konstantinopel. 

De største byer langs floden er Velikije Luki og Kholm.

Referencer

Eksterne henvisninger 

Floder i Vitebsk voblast
Floder i Novgorod oblast
Floder i Pskov oblast
Sjelon

Sjelon () er en flod i Pskov og Novgorod oblast i Rusland. Floden har sine kilder i den østlige del af Pskov oblast, og munder ud i søen Ilmen i Novgorod oblast. Ved Sjelon ligger byerne Porkhov og Soltsy.

Slaget ved Sjelon (14. juli 1471) mellem Storfyrstendømmet Moskva og Republikken Novgorod blev udkæmpet mellem byen Soltsy og Sjelons udmunding i Ilmen. Slaget sluttede med sejr til moskovitternes hær ledet af hertug Kholmskij. Som en konsekvens af slaget blev Novgorod indlemmet i Storfyrstendømmet Moskva i 1478.

Eksterne henvisninger 

Floder i Novgorod oblast
Floder i Pskov oblast
Harald Eduard von Beck

Harald Eduard von Beck (født 8. september 1855 på Rugård, død 26. januar 1911) var en dansk proprietær, hofjægermester og kammerjunker.

Han var søn af oberst Carl Eduard von Beck og hustru Christiane født Schiøtt og ejede proprietærgården Stensø. Beck var formand for Vestlollands Landmandsforening, for De samvirkende Sukkerroedyrkerforeninger og for Foreningen af Sukkerroedyrkere paa Vestlolland, samt for Landsudvalget for Anvendelse af udenlandske Arbejdere, medlem af repræsentantskabet for Livsforsikringsselskabet Dan og revisor i Det Kongelige Danske Landhusholdningsselskab. Han var Ridder af Dannebrog.

Han blev gift 26. maj 1891 i Hamborg med Rosa Emilie Dau (17. december 1856 på Strandgården ved Helsingør - 19??).

Kilder 
 

Hofjægermestre fra Danmark
Riddere af Dannebrog
Danskere i 1800-tallet
Danskere i 1900-tallet
Proprietærer fra Danmark
Personer fra Jylland
Pola

Pola () er en flod i Novgorod oblast i Rusland. Den udspringer mod nordvest i Valdajhøjderne, og udmunder i søen Ilmen, hvor den danner et 400 km2 stort delta sammen med floden Lovat. De to floder er forbundne med en kort flodarm 20 km fra mundingen.

Eksterne henvisninger 

Floder i Novgorod oblast